
Kova su sukčiavimu PVM: tarpvalstybinio bendradarbiavimo veiksmingumas kovojant su sukčiavimu PVM ir jo poveikis ES biudžetui

(2025/2121(INI))
Europos Parlamentas,
–	atsižvelgdamas į Sutarties dėl Europos Sąjungos veikimo (SESV) 310 straipsnio 6 dalį ir 325 straipsnio 5 dalį,
–	atsižvelgdamas į Europos Sąjungos sutarties (ES sutarties) 4 straipsnio 3 dalį,
–	atsižvelgdamas į 2025 m. lapkričio 14 d. Komisijos pasiūlymą dėl Tarybos reglamento, kuriuo dėl Europos prokuratūros ir Europos kovos su sukčiavimu tarnybos (OLAF) prieigos prie Sąjungos lygmens pridėtinės vertės mokesčio informacijos iš dalies keičiamas Reglamentas (ES) Nr. 904/2010 (COM(2025)0685).
–	atsižvelgdamas į 2025 m. liepos 16 d. Komisijos baltąją knygą dėl kovos su sukčiavimu struktūros peržiūros (COM(2025)0546) (toliau – KSS peržiūra),
–	atsižvelgdamas į 2017 m. liepos 5 d. Europos Parlamento ir Tarybos direktyvą (ES) 2017/1371 dėl kovos su Sąjungos finansiniams interesams kenkiančiu sukčiavimu baudžiamosios teisės priemonėmis[footnoteRef:2]1 (toliau – FIA direktyva), [2: 1  OL L 198, 2017 7 28, p. 29, ELI: http://data.europa.eu/eli/dir/2017/1371/oj.] 

–	atsižvelgdamas į 2025 m. kovo 11 d. oficialiai priimtą dokumentų rinkinį „PVM skaitmeniniame amžiuje“,
–	atsižvelgdamas į 2025 m. gruodžio 11 d. paskelbtą Komisijos 2025 m. ataskaitą dėl PVM surinkimo atotrūkio Europoje,
–	atsižvelgdamas į 2025 m. kovo 24 d. Europos Audito Rūmų (toliau – Audito Rūmai) specialiąją ataskaitą Nr. 08/2025 „Sukčiavimas PVM importo srityje. Taikant supaprastintas importo muitinės procedūras ES finansiniai interesai nepakankamai apsaugomi“ ir 2025 m. gruodžio 15 d. specialiąją ataskaitą Nr. 26/2025 „Su sukčiavimu kovojančios ES įstaigos. Aiškūs įgaliojimai, tačiau keitimasis informacija ir Komisijos vykdoma priežiūra tebėra nepakankami“,
–	atsižvelgdamas į 2026 m. sausio 7 d. Europos duomenų apsaugos priežiūros pareigūno nuomonę Nr. 1/2026 dėl pasiūlymo dėl reglamento, kuriuo dėl Europos prokuratūros ir OLAF prieigos prie PVM informacijos iš dalies keičiamas Reglamentas (ES) Nr. 904/2010, kurioje pritariama tikslinei prieigai prie PVM duomenų, sykiu pabrėžiant, kad reikia išsaugoti skirtingas teisines sistemas, taikomas administraciniam ir baudžiamajam vykdymo užtikrinimui,
–	atsižvelgdamas į savo 2026 m. kovo 30 d. Biudžeto kontrolės komiteto pranešimą „Europos Sąjungos finansinių interesų apsauga. Kova su sukčiavimu. 2024 m. metinis pranešimas“,
–	atsižvelgdamas į 2026 m. sausio 22 d. pradėtą procedūrą savo iniciatyva dėl Sąjungos finansinių interesų apsaugos daugiametėje finansinėje programoje po 2027 m. atliekant kovos su sukčiavimu struktūros peržiūrą (2026/2006(INI)),
–	atsižvelgdamas į Darbo tvarkos taisyklių 55 straipsnį,
–	atsižvelgdamas į Biudžeto kontrolės komiteto pranešimą (A10-0000/2026),
A.	kadangi dingusio prekiautojo sukčiavimas Bendrijoje, paprastai vadinamas karuseliniu sukčiavimu, yra viena iš didžiausių, struktūriškai įsišaknijusių grėsmių ES nuosavų išteklių vientisumui;
B.	kadangi veiksmingas karuselinio sukčiavimo schemų nustatymas ir baudžiamasis persekiojimas už jas priklauso nuo greito, struktūrizuoto ir operaciniu požiūriu veiksmingo valstybių narių mokesčių administratorių, teisėsaugos institucijų ir ES lygmens kovos su sukčiavimu įstaigų tarpusavio bendradarbiavimo;
C.	kadangi 2025 m. ataskaitoje dėl PVM surinkimo atotrūkio apskaičiuota, kad PVM surinkimo atotrūkis visoje ES sudaro 128 mlrd. EUR sumą; kadangi apskaičiuota, kad karuselinis sukčiavimas Europos Sąjungai kasmet kainuoja 12,5–32,8 mlrd. EUR;
D.	kadangi iš Europos prokuratūros 2025 m. metinės ataskaitos matyti, kad su pajamomis susijęs sukčiavimas, kurio vertė viršija 45 mlrd. EUR, sudaro daugiau kaip 67 proc. visos apskaičiuotos žalos visuose vykdomuose tyrimuose; kadangi organizuotos nusikalstamos grupės daugelyje valstybių narių karuselinio sukčiavimo schemas pavertė masinio masto veikla ir organizuoto nusikalstamumo bylose yra atsakingos už 86 proc. žalos;
E.	kadangi Audito Rūmų specialiojoje ataskaitoje Nr. 26/2025 nustatyta, kad, nors OLAF, Europos prokuratūros, Europolo ir Eurojusto įgaliojimai yra aiškiai apibrėžti ir nesutampa, nuolatiniai keitimosi informacija tarp įstaigų trūkumai daro reikšmingą poveikį tyrimų skaičiui ir savalaikiškumui; kadangi Audito Rūmai taip pat nustatė, kad Komisija stokoja tinkamų priežiūros mechanizmų, kad galėtų patikrinti, ar po teismo nutarčių visos sumos iš tikrųjų buvo susigrąžintos; kadangi Parlamento FIA rezoliucijose nuolat reikalaujama užtikrinti patikimesnį ataskaitų apie susigrąžintas lėšas teikimą ir Komisija skubiai raginama apskaitos ataskaitose pateikti išmatuojamus duomenis, dėmesį sutelkiant į apčiuopiamus rezultatus;
F.	kadangi vykdant KSS peržiūrą pradėtas struktūrinės peržiūros procesas, kuriame dalyvauja OLAF, Europos prokuratūra, Europolas, Eurojustas, tinklas „Eurofisc“, Kovos su pinigų plovimu ir teroristų finansavimu institucija bei pasiūlyta ES muitinė; kadangi Komisija patvirtino, kad atliekant KSS peržiūrą siekiama sukurti daugiametės finansinės programos (DFP) po 2027 m. teisėkūros struktūrą, susijusią su ES finansinių interesų apsauga;
G.	kadangi jis primygtinai tvirtina, kad kovos su sukčiavimu sąlygos, ES kovos su sukčiavimu struktūros komponentų galimybės gauti atitinkamos informacijos tyrimo ir baudžiamojo persekiojimo tikslais, griežtos kovos su sukčiavimu koordinavimo tarnybos (AFCOS) prievolės ir koordinuotos nacionalinės kovos su sukčiavimu strategijos bei tvirti susigrąžinimo mechanizmai turi būti įtvirtinti kaip horizontalieji reikalavimai DFP sektorių reglamentuose, Finansiniame reglamente[footnoteRef:3]2 ir specialiose priemonėse, kuriomis reglamentuojama ES kovos su sukčiavimu struktūra; [3: 2  2024 m. rugsėjo 23 d. Europos Parlamento ir Tarybos reglamentas (ES, Euratomas) 2024/2509 dėl Sąjungos bendrajam biudžetui taikomų finansinių taisyklių (OL L 2024/2509, 2024 9 26, ELI: http://data.europa.eu/eli/reg/2024/2509/oj).] 

H.	kadangi paaiškėjo, kad daugiašalis valstybių narių ryšių palaikymo pareigūnų mokesčių srityje tinklas „Eurofisc“ yra veiksmingas decentralizuotas išankstinio perspėjimo mechanizmas; kadangi jo sandorių tinklo analizės priemonė generuoja praktiškai pritaikomą žvalgybos informaciją apie įtartinas tarpvalstybines PVM grandines; kadangi pagal Komisijos pasiūlymą iš dalies keisti Tarybos reglamentą (ES) Nr. 904/2010 Europos prokuratūrai ir OLAF būtų suteikta tiesioginė centralizuota prieiga prie PVM informacijos mainų sistemos (VIES) ir tinklo „Eurofisc“, atsižvelgiant į atitinkamus jų įgaliojimus ir taikant duomenų apsaugos priemones, kaip nurodė Europos duomenų apsaugos priežiūros pareigūnas;
I.	kadangi, be karuselinio sukčiavimo, sukčiavimas PVM importo srityje, visų pirma sukčiavimas piktnaudžiaujant 42 muitinės procedūra ir vieno langelio principu grindžiama importo sistema, yra reikšminga ir vis didėjanti negautų pajamų priežastis; kadangi Audito Rūmų specialiojoje ataskaitoje Nr. 08/2025 nustatytas sisteminis pažeidžiamumas, dėl kurio ne ES veiklos vykdytojai gali pasinaudoti šiais mechanizmais; kadangi, atsižvelgdamas į Komisijos pasiūlymą iš dalies keisti Tarybos reglamentą (ES) Nr. 904/2010, Parlamentas paragino muitines ir PVM institucijas veiksmingai bendradarbiauti bei keistis informacija, kad būtų galima laiku atlikti išsamią atitinkamos informacijos apie muitinės operacijas ir PVM deklaracijas kryžminę patikrą;
J.	kadangi dokumentų rinkinyje „PVM skaitmeniniame amžiuje“ reikalaujama, kad ne vėliau kaip 2030 m. vykdant įmonių tarpusavio sandorius Bendrijos viduje būtų išrašomos e. sąskaitos faktūros ir tikruoju laiku teikiami skaitmeniniai duomenys;
K.	kadangi pagal OLAF reglamento[footnoteRef:4]3 12 straipsnio a punktą kiekvienoje valstybėje narėje įsteigta tarnyba AFCOS šiuo metu yra pagrindinė nacionalinė bendradarbiavimo su OLAF sąsaja ir ES kovos su sukčiavimu struktūros (KSS) vidaus priemonė; kadangi AFCOS veiksmingumas valstybėse narėse labai skiriasi; kadangi tikimasi, kad jų vaidmuo bus persvarstytas peržiūrint OLAF reglamentą; [4: 3  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1, ELI: http://data.europa.eu/eli/reg/2013/883/oj).] 

Kova su sukčiavimu PVM DFP po 2027 m.
1.	dar kartą pabrėžia, kad būtina imtis koordinuotų ES lygmens veiksmų kovojant su tarpvalstybiniu sukčiavimu PVM ir kad valstybės narės turi stiprinti administracinį bendradarbiavimą bei pradėti praktiškai taikyti daugiašalę išankstinio perspėjimo apie karuselinį sukčiavimą sistemą, taip pat dar kartą ragina Komisiją persvarstyti galimybę sumažinti 10 mln. EUR ribą pagal FIA direktyvos 2 straipsnį atvejais, kai atskira nacionalinė žala nesiekia šios ribos, tačiau bendra ES masto žala yra reikšminga; pakartoja, kad DFP po 2027 m. turi būti sustiprinta KSS ir kad Europos prokuratūra bei OLAF turi rasti veiksmingus sprendimus, kad galėtų vykdyti savo įgaliojimus sunkių tarpvalstybinių nusikaltimų PVM srityje atveju; pakartoja, kad padaugėjo karuselinio sukčiavimo atvejų platesniu mastu dalyvaujant organizuotiems nusikaltėlių tinklams, todėl reikia aktyviau keistis informacija ir geriau koordinuoti veiksmus tarp KSS komponentų;
2.	mano, kad šioje rezoliucijoje aptariamomis teisėkūros priemonėmis siekiama sukurti esminę DFP po 2027 m. kovos su sukčiavimu infrastruktūrą; pabrėžia, kad kitoje DFP ir jos sektorių reglamentuose turi būti užtikrintos patikimos ir operaciniu požiūriu veiksmingos kovos su sukčiavimu nuostatos, be kita ko, PVM apsaugos srityje;
3.	yra susirūpinęs dėl to, kad didelei daliai programų pagal kitą DFP plačiu mastu skiriamas su išlaidomis nesusijęs finansavimas, ir įspėja, kad be tinkamų ir pakankamų apsaugos priemonių šis metodas kelia didelę riziką ES finansinių interesų apsaugai;
4.	todėl pabrėžia ES KSS svarbą DFP po 2027 m. kontekste ir ragina ES institucijas, įstaigas ir organus stiprinti bendradarbiavimą, visų pirma keičiantis informacija apie nusikalstamą ir (arba) nesąžiningą veiklą, susijusią su ES lėšomis, ir suteikiant vienas kitam prieigą prie savo duomenų; primena, kad, siekiant kovoti su sukčiavimu PVM, labai svarbu yra koordinuoti veiksmus ir geriau bendradarbiauti su valstybių narių teisminėmis ir policijos institucijomis;
5.	atsižvelgdamas į tai, ragina Komisiją visų pirma: i) sukurti bendrą valdymo sistemą, skirtą visų kovos su sukčiavimu srityje veikiančių subjektų koordinavimui, ii) įdiegti suvienodintą ataskaitų teikimo sistemą, kad būtų konsoliduota turima informacija, ir iii) skatinti aktyviau naudoti skaitmenines priemones, siekiant pagerinti duomenų rinkimą, keitimąsi jais ir jų analizę;
Tarpvalstybinis bendradarbiavimas. Informacijos trūkumo šalinimas
6.	pabrėžia, kad, siekiant užtikrinti veiksmingą kovą su tarpvalstybiniu karuseliniu sukčiavimu, nepaprastai svarbu suteikti Europos prokuratūrai ir OLAF tiesioginę, automatizuotą ir centralizuotą prieigą prie sistemos VIES, tinklo „Eurofisc“ ir centrinės elektroninės mokėjimo informacijos sistemos; ragina Komisiją parengti aiškias procedūrines gaires atitinkamiems organams, kad būtų užtikrintas teisinis tikrumas ir užkirstas kelias bet kokioms kliūtims veiksmingai ir, kai tinkama, vienu metu taikyti administracines ir nusikalstamų veikų tyrimo priemones; primygtinai tvirtina, kad iš dalies pakeistas Reglamentas (ES) Nr. 904/2010, jei jis bus priimtas, turi būti įgyvendinamas visapusiškai atsižvelgiant į atskiras teisines sistemas, taikomas OLAF administraciniams įgaliojimams ir Europos prokuratūros baudžiamojo vykdymo užtikrinimo įgaliojimams, laikantis 2026 m. sausio 7 d. Europos duomenų apsaugos priežiūros pareigūno nuomonės Nr. 1/2026;
7.	pabrėžia, kad siekiant bendradarbiauti tarpvalstybiniu lygmeniu sukčiavimo PVM srityje reikia užtikrinti ne tik keitimąsi duomenimis ES lygmeniu, bet ir patikimus dvišalius ir daugiašalius valstybių narių mokesčių administratorių bendradarbiavimo mechanizmus;
8.	ragina Komisiją remti veiksmus, kuriais siekiama didinti tinklo „Eurofisc“ veiklos veiksmingumą; atkakliai ragina toliau plėtoti tinklo „Eurofisc“ sandorių tinklo analizės priemonę naudojant dirbtiniu intelektu (DI) grindžiamus modelių atpažinimo pajėgumus, kad būtų galima tikruoju laiku tarpvalstybiniu mastu aptikti įtartinas PVM sandorių grandines; ragina valstybes nares stiprinti tarpusavio bendradarbiavimą tinkle „Eurofisc“ ir užtikrinti, kad sandorių duomenys būtų teikiami laiku ir išsamiai;
9.	pabrėžia, kad svarbu veiksmingai tikrinti PVM registracijos paraiškas; mano, kad struktūriniu požiūriu veiksmingiausias ir ekonomiškai efektyviausias intervencijos momentas karuselinio sukčiavimo cikle būtų dingusio prekiautojo sukūrimo momentas;
10.	pripažįsta, kad buvo aiškiai parodyta, jog atvirkštinio apmokestinimo mechanizmas, numatytas PVM direktyvos[footnoteRef:5]4 199a ir 199b straipsniuose, yra veiksmingas kaip tikslinė kovos su sukčiavimu priemonė, nes juo pašalinama struktūrinė galimybė dingusiems prekiautojams surinkti PVM ir dingti jo nepervedus; pabrėžia, kad šis mechanizmas turėtų būti išlaikytas ir prireikus išplėstas; ragina Komisiją laiku pateikti pasiūlymą pratęsti 199a ir 199b straipsnių taikymą po 2026 m. ir, jei tai pagrindžiama įrodymais, išplėsti jų taikymo sritį; [5: 4  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1, ELI: http://data.europa.eu/eli/dir/2006/112/oj).] 

11.	susirūpinęs pažymi, kad organizuoti nusikaltėlių tinklai vis dažniau naudojasi kriptoturto sandoriais kaip pajamų iš karuselinio sukčiavimo PVM sluoksniavimo mechanizmu, pasinaudodami kriptoturto pseudonimiškumu ir tarpvalstybiniu perkeliamumu, kad galėtų greitai perkelti ir nuslėpti nesąžiningai gautą pelną prieš jį nustatant; palankiai vertina tai, kad įsigaliojo Tarybos direktyva (ES) 2023/2226[footnoteRef:6]5 (DAB 8), pagal kurią nuo 2026 m. kriptoturto paslaugų teikėjai turi teikti kriptoturto sandorių duomenis nacionaliniams mokesčių administratoriams; ragina Komisiją atliekant KSS peržiūrą užtikrinti, kad pagal DAB 8 teikiami duomenys būtų prieinami tinklui „Eurofisc“, OLAF ir Europos prokuratūrai pagal jų atitinkamus įgaliojimus sukčiavimo PVM tyrimo tikslais; ragina Komisiją įvertinti, kokiu mastu kriptoturto paslaugų teikėjų pateikti duomenys padėjo nustatyti pajamas iš sukčiavimo PVM, ir iki 2028 m. pranešti savo išvadas Parlamentui ir Tarybai; [6: 5  2023 m. spalio 17 d. Tarybos direktyva (ES) 2023/2226, kuria iš dalies keičiama Direktyva 2011/16/ES dėl administracinio bendradarbiavimo apmokestinimo srityje (OL L, 2023/2226, 2023 10 24, ELI: http://data.europa.eu/eli/dir/2023/2226/oj).] 

12.	ragina Komisiją atlikti išankstinį karuselinio sukčiavimo PVM ir finansinių nusikaltimų, darančių poveikį anglies dioksido kreditų ir leidimų sandoriams pagal ES apyvartinių taršos leidimų prekybos sistemos 2 etapą (ATLPS 2), pažeidžiamumo vertinimą ir atidėti ATLPS 2 veiklos pradžią, jei yra didelė tokių nusikaltimų rizika; primena, kad pirminė ES ATLPS buvo priemonė vienai iš didžiausių karuselinio sukčiavimo schemų ES istorijoje įgyvendinti – dėl jos 2008–2009 m. patirta maždaug 5 mlrd. EUR nuostolių, ir kad šios schemos buvo išardytos tik po to, kai žala jau buvo padaryta; atkakliai ragina Komisiją, prieš pradedant veikti sistemai, nustatyti ir pašalinti struktūrinį ATLPS 2 sandorių struktūros pažeidžiamumą; ragina Komisiją pranešti apie šio vertinimo išvadas Parlamentui ir Tarybai ir į ATLPS 2 veiklos vykdymo taisykles įtraukti visas apsaugos priemones, kurios nustatytos kaip būtinos;
13.	ragina Komisiją dokumentų rinkinio „PVM skaitmeniniame amžiuje“ techninio įgyvendinimo sistemoje užtikrinti, kad tikralaikiai skaitmeninių ataskaitų duomenys, gauti vykdant privalomas e. sąskaitų faktūrų išrašymo ir skaitmeninių ataskaitų teikimo pareigas, būtų techniškai sąveikūs su tinklo „Eurofisc“ sandorių tinklo analizės priemone ir būtų prieinami OLAF bei Europos prokuratūrai tarpvalstybinio sukčiavimo PVM nustatymo tikslais, vadovaujantis atitinkamais jų įgaliojimais bei laikantis taikytinų duomenų apsaugos taisyklių; ragina Komisiją iki 2031 m. gruodžio 31 d. pranešti Parlamentui ir Tarybai apie iniciatyvos „PVM skaitmeniniame amžiuje“ duomenų naudojimo tarpvalstybinio sukčiavimo PVM nustatymo bylose veiklos rezultatus, įskaitant pradėtų bylų skaičių, nustatytą numatomą žalą ir susigrąžintas sumas;
ES kovos su sukčiavimu struktūros reforma
14.	palankiai vertina Komisijos KSS peržiūrą kaip savalaikę ir visapusišką iniciatyvą, kuria siekiama nustatyti esamą struktūrą bei spragas ir didinti viso kovos su sukčiavimu ciklo nuoseklumą; pabrėžia, kad ši peržiūra suteikia galimybę laiku sukurti tikrai integruotą ES kovos su sukčiavimu sistemą, kad ją būtų galima naudoti DFP po 2027 m. laikotarpiu;
15.	ragina Komisiją užtikrinti, kad prie 2026 m. komunikato, parengto atlikus KSS peržiūrą, būtų pridėtas konkretus teisės aktų rinkinys, apimantis pagrįstai numatomas OLAF reglamento ir Europos prokuratūros reglamento[footnoteRef:7]6 peržiūras ir, kai tinkama, nuoseklius tolesnius Europolo reglamento[footnoteRef:8]7, Eurojusto reglamento[footnoteRef:9]8, tinklo „Eurofisc“ valdymo sistemos ir FIA direktyvos dalinius pakeitimus; pabrėžia, kad Parlamentas tikisi, jog per KSS peržiūrą bus susitarta dėl privalomų teisės aktų pakeitimų, o ne vien tik koordinavimo gairių; [7: 6  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1, ELI: http://data.europa.eu/eli/reg/2017/1939/2021-01-10).]  [8: 7  Konsoliduotas tekstas: 2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016 5 24, p. 53, ELI: http://data.europa.eu/eli/reg/2016/794/2026-01-11).]  [9: 8  2018 m. lapkričio 14 d. Europos Parlamento ir Tarybos reglamentas (ES) 2018/1727 dėl Europos Sąjungos bendradarbiavimo baudžiamosios teisenos srityje agentūros (Eurojusto) ir kuriuo pakeičiamas ir panaikinamas Tarybos sprendimas 2002/187/TVR (OL L 295, 2018 11 21, p. 138, ELI: http://data.europa.eu/eli/reg/2018/1727/2025-11-04).] 

16.	pabrėžia, kad atliekant KSS peržiūrą turi būti užtikrinti tinkami ataskaitų teikimo kanalai, aiškios sąlygos ir vienoda tvarka, susiję su priemonėmis ir veiksmais, priimtais siekiant apsaugoti pajamas ir PVM pagrįstus nuosavus išteklius, pateikiant aiškius duomenis ir skaičius apie pasiektus rezultatus bei jų poveikį ES biudžetui taip, kad būtų galima aiškiai suprasti, kas pasiekta KSS peržiūra, palyginti su numatytais tikslais ir investuotais ištekliais;
17.	primygtinai ragina Komisiją pasinaudoti KSS peržiūra siekiant imtis veiksmų dėl valdymo trūkumo, nustatyto Audito Rūmų specialiojoje ataskaitoje Nr. 26/2025, atskaitomybės stokos ir platesnės atskirų komponentų strategijų bei prioritetų apžvalgos nebuvimo; ragina nustatyti struktūrizuotas ir reguliarias ataskaitas dėl tolesnių veiksmų, kurių imamasi atsižvelgiant į OLAF rekomendacijas bei sprendimus Europos prokuratūros bylose;
18.	mano, jog atliekant KSS peržiūrą turi būti sukurta aiškesnė struktūra, kad OLAF administracinio tyrimo funkcija galėtų papildyti Europos prokuratūros baudžiamojo persekiojimo įgaliojimus; susirūpinęs pažymi, kad Europos prokuratūra iš OLAF gauna mažiau nei 1 proc. pranešimų; primygtinai tvirtina, kad būsimu KSS teisės aktų rinkiniu turi būti užtikrintas tikras OLAF ir Europos prokuratūros papildomumas, taikant teisiškai privalomus dalijimosi informacija protokolus ir automatinius bylos perdavimo priežastinius veiksnius, ir kad į jį turi būti įtrauktos pareigos teikti ataskaitas šiuo konkrečiu klausimu Parlamentui ir Tarybai;
KSS komponentai. OLAF reglamentas
19.	ragina Komisiją pateikti tikslinius OLAF reglamento pakeitimus, kad būtų sustiprintas AFCOS vaidmuo; primygtinai tvirtina, kad reglamente turi būti aiškiai apibrėžtos būtiniausios bendros AFCOS funkcijos, įskaitant jų bendradarbiavimą su OLAF visais tyrimo ciklo etapais ir savalaikį informacijos apie tolesnius veiksmus, kurių imtasi atsižvelgiant į OLAF rekomendacijas, teikimą;
20.	mano, kad reikėtų įvertinti dabartinių OLAF įgaliojimų tinkamumą atliekant tarpvalstybinius su PVM susijusius tyrimus, ir atsižvelgdamas į tai ragina Komisiją įvertinti, ar OLAF reglamentas turėtų būti patikslintas arba iš dalies pakeistas, kad būtų pašalintas bet koks dviprasmiškumas dėl OLAF kompetencijos, susijusios su sukčiavimu PVM, darančiu poveikį ES biudžetui;
21.	tikisi, kad KSS teisės aktų rinkinyje bus nustatytos priemonės, kuriomis siekiama užtikrinti tinkamus tolesnius veiksmus dėl OLAF rekomendacijų, įskaitant sustiprintą mechanizmą „laikykis taisyklių arba paaiškink“, skirtą tiek nacionalinėms valdžios institucijoms, tiek Komisijos tarnyboms, prašant jų per pagrįstą laikotarpį įgyvendinti OLAF rekomendacijas dėl lėšų susigrąžinimo arba pateikti pagrindimą;
22.	ragina Komisiją reguliariai teikti ataskaitas Parlamentui ir Tarybai apie OLAF rekomendacijų įgyvendinimo lygį, be kita ko, su PVM susijusiais atvejais;
KSS komponentai. Europos prokuratūros reglamentas ir FIA direktyva
23.	pakartoja savo ne kartą išsakytą raginimą Komisijai įvertinti, ar 10 mln. EUR riba pagal FIA direktyvos 2 straipsnį turėtų būti sumažinta, nes ji gali neapimti dingusio prekiautojo sukčiavimo Bendrijoje schemų, organizuotų taip, kad apimtų kelias valstybes nares, ir, jei tikslinga, pasiūlyti pakeitimą dėl veiksmų siekiant spręsti šį klausimą;
24.	supranta svarbų Europos prokuratūros vaidmenį apsaugant ES finansinius interesus; mano, kad šiuo metu atliekant Europos prokuratūros reglamento peržiūrą turėtų būti patvirtinti Europos prokuratūros įgaliojimai, pagal kuriuos būtų galima skirti reikiamą dėmesį baudžiamajam nusižengimui, kuris daro poveikį ES biudžetui, ir ragina imtis veiksmų siekiant užtikrinti, kad Europos prokuratūra turėtų veiklos pajėgumus, kurie sudarytų sąlygas atlikti sudėtingus kelias jurisdikcijas apimančius karuselinio sukčiavimo PVM tyrimus;
25.	pabrėžia, jog tikimasi, kad peržiūrint Europos prokuratūros reglamentą bus sprendžiamas esminis ES išteklių, kurie buvo paveikti sukčiavimo ir kitų baudžiamųjų nusižengimų ir kurie buvo areštuoti bei konfiskuoti po Europos prokuratūros intervencijos, susigrąžinimo klausimas; atkreipia dėmesį į tai, kad Europos prokuratūros reglamento 38 straipsnyje nustatyta, kad konfiskuoto turto tvarkymas reglamentuojamas nacionaline teise ir kad tais atvejais, kai Europos prokuratūrai atlikus tyrimą priimamas galutinis nutarimas konfiskuoti, turtas arba areštuotos sumos tvarkomi laikantis atitinkamos valstybės narės procedūrų bei nacionalinių teisės aktų;
26.	supranta dabartinę tvarką, pagal kurią, priėmus galutinį sprendimą, taikomos standartinės nacionalinės turto perleidimo procedūros, ir jai pritaria; pažymi, kad šiuo metu nėra nustatyto nacionalinio ar Europos teisinio mechanizmo, pagal kurį valstybė narė būtų įpareigota nukreipti konfiskuotus nusikalstamu būdu įgytus grynuosius pinigus tiesiai į ES biudžetą, o kai nacionalinis teismas priima galutinį nutarimą konfiskuoti Europos prokuratūros vadovaujamoje byloje, lėšos teisės aktų nustatyta tvarka atitenka valstybės narės nacionaliniam iždui arba nacionaliniam biudžetui;
27.	pažymi, kad susigrąžintos sumos, nukreiptos į ES biudžetą po to, kai jas areštavo Europos prokuratūra ir konfiskavo nacionaliniai teismai, yra nedidelės; pabrėžia, kad techniniu požiūriu galutinis prarastų lėšų susigrąžinimas nepatenka į Europos prokuratūros veiklos įgaliojimus ir kad Europos prokuratūros kompetencija baigiasi, kai priimamas apkaltinamasis nuosprendis ir nutarimas konfiskuoti; mano, kad reikėtų pridėti konkrečią nuostatą siekiant paaiškinti vaidmenis ir atsakomybę, atsižvelgiant į poreikį įtraukti ES valdžios institucijas į susigrąžinimo procesą, nedarant poveikio teisėtoms susijusių šalių, kurios patyrė žalą, teisėms ir lūkesčiams; teigia, kad biudžeto valdymo institucija ir biudžeto įvykdymą tvirtinanti institucija turi visapusiškai suprasti konfiskavimo ir jo vykdymo finansinį poveikį;
KSS komponentai. Europolo reglamentas
28.	palankiai vertina vykstančius Europolo operacinio vaidmens struktūrinius pokyčius ir ragina persvarstyti Europolo reglamentą, kad būtų išplėsti Europolo analitiniai ir paramos įgaliojimai sukčiavimo PVM bylose;
29.	prašo suteikti Europolui teisnumą ir veiksnumą oficialiai pasiūlyti Europos prokuratūrai ir nacionalinėms kompetentingoms institucijoms pradėti tarpvalstybinius tyrimus dėl sukčiavimo PVM, kai atlikus jo didžiųjų duomenų analizę gaunama įrodymų apie sistemingus tarpvalstybinius nusikaltėlių tinklus; primygtinai tvirtina, kad Europolo DI grindžiamos finansinės žvalgybos priemonės turi būti visapusiškai naudojamos siekiant remti tinklo „Eurofisc“ sandorių tinklo analizės veiklą su PVM susijusiais klausimais ir, kai naudinga ir tinkama, – visas KSS operacijas;
KSS komponentai. Eurojusto reglamentas
30.	ragina Komisiją į Eurojusto reglamento persvarstymą įtraukti nuostatas, kuriomis būtų sustiprintas Eurojusto koordinavimo vaidmuo sudėtingose, kelias jurisdikcijas apimančiose sukčiavimo PVM bylose; siūlo Eurojuste sukurti specialius operatyvinio koordinavimo pajėgumus, skirtus sukčiavimo PVM byloms;
31.	primygtinai tvirtina, kad persvarstytame Eurojusto reglamente turi būti sustiprintas teisminis bendradarbiavimas turto įšaldymo ir įrodymų rinkimo srityse; pabrėžia, kad Eurojusto kontaktinių asmenų teisminiais klausimais tinklas turi veikti visu pajėgumu siekiant vykdyti Europos tyrimo orderius atliekant sukčiavimo PVM tyrimus;
Sumų, susijusių su sukčiavimu, susigrąžinimas
32.	pabrėžia, kad, siekiant užtikrinti atgrasymą ir veiksmingą ES finansinių interesų apsaugą, reikia ne tik tirti sukčiavimą PVM ir persekioti už jį, bet ir iš tikrųjų susigrąžinti nesąžiningai nukreiptas sumas; apgailestauja dėl nuolatinio susigrąžinimo procesų susiskaidymo ir nedidelio veiksmingumo, kaip akcentuojama Audito Rūmų specialiojoje ataskaitoje Nr. 26/2025 ir OLAF metinėse ataskaitose; pažymi, kad Parlamentas savo rezoliucijose dėl ES finansinių interesų apsaugos ne kartą primygtinai ragino Komisiją rengti išsamesnes susigrąžintų lėšų ataskaitas, tačiau negavo patenkinamų rezultatų;
33.	ragina Komisiją sukurti struktūrizuotą tolesnių veiksmų, kurių imtasi reaguojant į Europos prokuratūros apkaltinamuosius nuosprendžius ir OLAF administracines rekomendacijas su PVM susijusiose bylose, stebėsenos mechanizmą, nurodant faktiškai susigrąžintas sumas, palyginti su rekomenduojamomis susigrąžinti sumomis, ir prašo Komisijos kasmet teikti ataskaitas šiuo klausimu Parlamentui ir Tarybai;
Sukčiavimas PVM importo srityje ir ryšys su sukčiavimu muitų srityje
34.	susirūpinęs atkreipia dėmesį į Audito Rūmų specialiosios ataskaitos Nr. 08/2025 dėl sukčiavimo PVM importo srityje audito pastebėjimus, kuriuose nustatyti sisteminiai trūkumai užtikrinant PVM pareigų vykdymą importo metu; pabrėžia, kad nesąžiningas per mažos muitinės vertės deklaravimas, piktnaudžiavimas atleidimu nuo PVM importuojant ir e. prekybos srautų iš ES nepriklausančių šalių įsiskverbimas yra stiprėjantys pajamų praradimo veiksniai, glaudžiai susiję su sukčiavimu PVM Bendrijos viduje;
35.	ragina Komisiją KSS teisės aktų rinkinyje spręsti pažeidžiamumo problemas, nustatytas 42 muitinės procedūroje ir vieno langelio principu grindžiamoje importo sistemoje; primygtinai tvirtina, kad techninė struktūra, kuria reglamentuojama ES muitinės duomenų platforma, nuo pat pradžių turi būti sukurta taip, kad būtų užtikrintas visapusiškas tikralaikis sąveikumas su tinklo „Eurofisc“ sandorių tinklo analizės priemone ir OLAF bei Europos prokuratūros tyrimų sistemomis pagal jų atitinkamus įgaliojimus; ragina Komisiją užtikrinti automatizuotą muitinės deklaracijų duomenų kryžminį sutikrinimą su PVM registracijos įrašais sistemoje VIES ir su tinklo „Eurofisc“ rizikos rodikliais;
°
°	°
36.	paveda Pirmininkei perduoti šią rezoliuciją Tarybai, Komisijai, Europos Audito Rūmams, Europos prokuratūrai, Europos kovos su sukčiavimu tarnybai (OLAF), Europos Sąjungos teisėsaugos bendradarbiavimo agentūrai (Europolui), Europos Sąjungos bendradarbiavimo baudžiamosios teisenos srityje agentūrai (Eurojustui) ir valstybių narių vyriausybėms bei parlamentams.

